Comunitatea academică a UB, invitată la prezentarea oportunităților de finanțare în cadrul programului  european „Horizon Europe” de către echipa UEFISCDI National Contact Point

Joi, 29 iunie 2023, începând cu ora 12:00, echipa National Contact Point UEFISCDI (Unitatea Executivă pentru Finanțarea Învățământului Superior, a Cercetării, Dezvoltării și Inovării) va prezenta membrilor comunității academice a Universității din București oportunitățile de finanțare ale programului european Horizon Europe. 

Evenimentul va avea loc în Amfiteatrul „Ioan Mihăilescu” al Rectoratului Universității din București (Șoseaua Panduri, nr. 90, sector 5, București).

Invitația este deschisă tuturor cadrelor didactice, cercetătorilor și doctoranzilor din Universitatea din București.

„Sperăm ca toate facultățile și centrele de cercetare să poată avea reprezentanți la această întâlnire foarte importantă, în care aveți ocazia să vă clarificați anumite aspecte legate de participarea la aceste competiții. Pentru a crea o întâlnire eficientă, venim cu rugămintea să pregătiți întrebări specifice și să trimiteți întrebările dumneavoastră anterior întâlnirii la adresa de e-mail plan.egalitate@unibuc.ro”, au transmis organizatorii.

Discuția se va axa pe următoarele două programe: Excellent Science: European Research Council, Marie Skłodowska-Curie Actions și Global Challenges & European Industrial Competitiveness (clusterele Culture, Creativity & Inclusive Society, Food, Bioeconomy, Natural Resources, Agriculture & Environment, Widening Participation and Strenghtening the European Research Area).

